CELEX: 32020D0153
Language: sk
Date: 2020-02-03 00:00:00
Title: Vykonávacie Rozhodnutie Komisie (EÚ) 2020/153 z 3. februára 2020, ktorým sa Litve zakazuje opakovane udeľovať autorizácie podľa článku 53 ods. 1 nariadenia (ES) č. 1107/2009 pre prípravky na ochranu rastlín s obsahom účinnej látky tiametoxám na použitie pri repke olejke proti škodcom Phyllotreta spp. a/alebo Psylliodes spp. [oznámené pod číslom C(2020) 464] (Iba litovské znenie je autentické) (Text s významom pre EHP)

5.2.2020   
               
               
                  SK
               
               
                  Úradný vestník Európskej únie
               
               
                  L 33/19
               
            
         VYKONÁVACIE ROZHODNUTIE KOMISIE (EÚ) 2020/153
         z 3. februára 2020,
         ktorým sa Litve zakazuje opakovane udeľovať autorizácie podľa článku 53 ods. 1 nariadenia (ES) č. 1107/2009 pre prípravky na ochranu rastlín s obsahom účinnej látky tiametoxám na použitie pri repke olejke proti škodcom Phyllotreta spp. a/alebo Psylliodes spp.
         [oznámené pod číslom C(2020) 464]
         (Iba litovské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 53 ods. 3 písm. a),
         keďže:
         
                     (1)
                  
                  
                     Vykonávacím nariadením Komisie (EÚ) č. 485/2013 (2) sa menili podmienky schválenia účinných látok tiametoxám, klotianidín a imidakloprid patriacich do triedy neonikotinoidov. V článku 2 uvedeného nariadenia sa zakazuje predaj a používanie semien určitých plodín ošetrených prípravkami na ochranu rastlín s obsahom týchto účinných látok s výnimkou semien určených na použitie v skleníkoch. Členské štáty preto museli zmeniť alebo zrušiť existujúce autorizácie prípravkov na ochranu rastlín s obsahom týchto účinných látok.
                  
               
                     (2)
                  
                  
                     Litva na základe výnimky stanovenej v článku 53 ods. 1 nariadenia (ES) č. 1107/2009 týkajúcej sa núdzových situácií od 26. februára 2016 opakovane udelila núdzové autorizácie vzťahujúce sa na ošetrenie semien, predaj a výsev semien ošetrených prípravkami na ochranu rastlín s obsahom uvedených účinných látok. Tieto núdzové autorizácie boli riadne oznámené Komisii a ostatným členským štátom.
                  
               
                     (3)
                  
                  
                     Litva 3. marca 2017 oznámila Komisii dve núdzové autorizácie platné od 1. marca 2017 do 28. júna 2017 týkajúce sa prípravku na ochranu rastlín s obsahom tiametoxámu (CRUISER OSR) na použitie pri repke olejke proti škodcom Phyllotreta
                        nemorum a Psylliodes
                        chrysocephala a prípravku na ochranu rastlín s obsahom klotianidínu (MODESTO) na použitie pri repke olejke proti škodcom Athalia rosae, Delia radicum, Phyllotreta spp. a Psylliodes spp.
                  
               
                     (4)
                  
                  
                     V súlade s článkom 53 ods. 2 nariadenia (ES) č. 1107/2009 Komisia 15. septembra 2017 požiadala Európsky úrad pre bezpečnosť potravín (ďalej len „úrad“), aby na základe podmienok pre udelenie núdzových autorizácii stanovených v článku 53 ods. 1 nariadenia (ES) č. 1107/2009 posúdil núdzové autorizácie udelené niekoľkými členskými štátmi vrátane Litvy týkajúce sa prípravkov na ochranu rastlín s obsahom účinných látok klotianidín, imidakloprid a tiametoxám na použitia, ktoré už nie sú schválené vykonávacím nariadením (EÚ) č. 485/2013.
                  
               
                     (5)
                  
                  
                     Litva 1. marca 2018 opakovane oznámila núdzovú autorizáciu pre prípravok CRUISER OSR s obsahom účinnej látky tiametoxám na ošetrenie semien a výsev ošetrených semien na použitie pri repke olejke proti škodcom Phyllotreta
                        nemorum a Psylliodes
                        chrysocephala.
                  
               
                     (6)
                  
                  
                     Pokiaľ ide o tieto tri účinné látky, vykonávacími nariadeniami Komisie (EÚ) 2018/783 (3), (EÚ) 2018/784 (4) a (EÚ) 2018/785 (5) sa potvrdili obmedzenia uložené vykonávacím nariadením (EÚ) č. 485/2013. Ďalej sa v nich obmedzilo používanie prípravkov na ochranu rastlín s obsahom účinných látok imidakloprid, klotianidín a tiametoxám tým, že sa povolila iba autorizácia použití ako insekticídy v trvalých skleníkoch alebo na ošetrenie semien určených výhradne na použitie v trvalých skleníkoch. Výsledné plodiny musia navyše zostať v trvalom skleníku počas celého svojho životného cyklu.
                  
               
                     (7)
                  
                  
                     Úrad vo svojej technickej správe vypracovanej na požiadavku Komisie uvedenú v odôvodnení 4 a publikovanej 21. júna 2018 (6), ktorá sa týka štyroch kombinácií plodina/škodca, pre ktoré Litva udelila núdzové autorizácie, konštatoval, že v prípade dvoch kombinácií plodina/škodca existuje prípravok s obsahom alternatívnej účinnej látky, ktorá je autorizovaná pre rovnaký spôsob účinku, konkrétne v prípade kombinácií repka olejka/Phyllotreta spp. a repka olejka/Psylliodes spp. Jeden prípravok však poskytoval ochranu nielen v prípade kombinácií repka olejka/Phyllotreta spp. a repka olejka/Psylliodes spp., pre ktoré existovala alternatíva, ale použil sa zároveň aj v prípade iných kombinácií plodina/škodca, konkrétne v prípade kombinácií repka olejka/Athalia rosae a repka olejka/Delia radicum, pre ktoré neexistoval prípravok s obsahom alternatívnej účinnej látky.
                  
               
                     (8)
                  
                  
                     Na základe posúdenia úradu Komisia dospela k záveru, že požiadavky stanovené v článku 53 ods. 1 nariadenia (ES) č. 1107/2009 neboli v Litve splnené, pokiaľ ide o autorizáciu prípravku CRUISER OSR s obsahom účinnej látky tiametoxám na použitie v prípade kombinácií plodina/škodca repka olejka/Phyllotreta spp. a repka olejka/Psylliodes spp., pretože tieto núdzové autorizácie sa týkajú kombinácií plodina/škodca, pre ktoré boli autorizované prípravky s obsahom alternatívnej účinnej látky, ktorá má podobný spôsob účinku. Prípravok poskytujúci ochranu v prípade kombinácií repka olejka/Athalia rosae a repka olejka/Delia radicum, pre ktoré bol autorizovaný iný prípravok s obsahom alternatívnej účinnej látky s rovnakým spôsobom účinku, poskytoval zároveň ochranu proti inému škodcovi tej istej plodiny, proti ktorému neexistoval žiaden alternatívny prípravok, a Komisia teda dospela k názoru, že používanie týchto prípravkov pri repke olejke je akceptovateľné, keďže by sa nemalo podporovať používanie viacerých prípravkov na ochranu rastlín proti rôznym škodcom na tej istej plodine, pokiaľ to nie je nevyhnutné.
                  
               
                     (9)
                  
                  
                     Komisia listom zo 16. júla 2018 žiadala Litvu, aby potvrdila, že opakovane neudelí núdzovú autorizáciu pre prípravok na ochranu rastlín CRUISER OSR s obsahom účinnej látky tiametoxám na použitie v prípade kombinácií plodina/škodca repka olejka/Phyllotreta spp. a repka olejka/Psylliodes spp. Vo svojej odpovedi zo 17. septembra 2018 Litva zastávala názor, že príslušné núdzové povolenia boli oprávnené.
                  
               
                     (10)
                  
                  
                     Komisia považuje za potrebné rozhodnúť, že Litva nesmie opakovane udeliť núdzovú autorizáciu pre prípravky na ochranu rastlín s obsahom účinnej látky klotianidín alebo tiametoxám na použitie v prípade kombinácií plodina/škodca repka olejka/Phyllotreta spp. a repka olejka/Psylliodes spp.
                  
               
                     (11)
                  
                  
                     Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil návrh vykonávacieho aktu odvolaciemu výboru na ďalšie prerokovanie. Odvolací výbor nevydal stanovisko,
                  
               PRIJALA TOTO ROZHODNUTIE:
         
            Článok 1
            Litva nesmie opakovane udeliť autorizáciu podľa článku 53 ods. 1 nariadenia (ES) č. 1107/2009 pre prípravky na ochranu rastlín s obsahom účinnej látky tiametoxám na použitie pri repke olejke proti škodcom Phyllotreta spp. alebo Psylliodes spp.
         
         
            Článok 2
            Toto rozhodnutie je určené Litovskej republike.
         
         
            V Bruseli 3. februára 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 309, 24.11.2009, s. 1.
         
            (2)  Vykonávacie nariadenie Komisie (EÚ) č. 485/2013 z 24. mája 2013, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinných látok klotianidín, tiametoxám a imidakloprid, a ktorým sa zakazuje používanie a predaj semien ošetrených prípravkami na ochranu rastlín s obsahom týchto účinných látok (Ú. v. EÚ L 139, 25.5.2013, s. 12).
         
            (3)  Vykonávacie nariadenie Komisie (EÚ) 2018/783 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky imidakloprid (Ú. v. EÚ L 132, 30.5.2018, s. 31).
         
            (4)  Vykonávacie nariadenie Komisie (EÚ) 2018/784 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky klotianidín (Ú. v. EÚ L 132, 30.5.2018, s. 35).
         
            (5)  Vykonávacie nariadenie Komisie (EÚ) 2018/785 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky tiametoxám (Ú. v. EÚ L 132, 30.5.2018, s. 40).
         
            (6)  Podporná publikácia EFSA 2018: EN-1421.